Ṣṣelṭan yethenna, di s yin-a yerna yumayen neɣ tlata i uheggi n uɛwin d zzwayel i rrekba … d wayen nniḍen. Di lwaqt-nni medden leḥḥun ala ɣef uḍar neɣ win yesɛan, ɣef lehwayec : d aserdun, d aɛudiw neɣ d alɣem, ḥekkun llan wid irekben ula ɣef kra n ufrux akken ur yezri ḥedd isem-is, netta a-t-an annect ila-t, d aɛlayan akken, iḍarren-is d iɣezzfanen, lameɛna ur yettafeg ara, d tikli i ileḥḥu. Di tmurt n ṣṣelṭan ɣef la d-nettawi, ahat yella useggas n tikli ger rwaḥ d tuɣalin. Asmi yessewjed ayen yakk yeḥwaǧ, yekker-d yiwet n tsebḥit, iɛebba iruḥ yettkel ɣef Rebbi.